SKRIFTLIG FORESPØRGSEL E-3254/00

af Salvador Garriga Polledo (PPE-DE) til Kommissionen

(20. oktober 2000)

Om: EU-støtte til Den Europæiske Diabetikersammenslutning

Den Europæiske Diabetikersammenslutning er en ikke-statlig organisation, der har som formål at udøve pression for, at der iværksættes forebyggelsespolitikker, som hindrer skaderne fra en sygdom, som 125 000 mennesker i Europa dør af hvert år.

Organisationen blev stiftet i Rom i november 1999 som en reaktion på kommissionsformand Prodis ønske om sociale aktører på alle områder.

Kan Kommissionen oplyse, på hvilken måde EU kan støtte Den Europæiske Diabetikersammenslutning, der har som formål at samle indsatsen navnlig om det forebyggende arbejde på baggrund af fordoblingen af diabetikere i Europa i de seneste ti år?

Svar afgivet på Kommissionens vegne af David Byrne

(30. november 2000)

Kommissionen påskønner det værdifulde arbejde, der ydes af organisationer som Den Europæiske Diabetikersammenslutning. Med hensyn til Fællesskabets aktiviteter inden for folkesundhedsområdet har hovedvægten i de senere år generelt flyttet sig fra tiltag vedrørende konkrete sygdomme til tiltag relateret til livsstil og sundhedsdeterminanter. Som et eksempel af stor betydning for forebyggelse af diabetes kan nævnes Fællesskabets program vedrørende sundhedsfremme, hvor man støtter det europæiske netværk for sundhedsfremmende motion.

I forbindelse med det seneste forslag til Europa-Parlamentets og Rådets afgørelse om vedtagelse af et program for Fællesskabets indsats for folkesundheden(1) omfatter aktiviteter til overvågning af sundhed også overvågning af diabetes i hele Europa. Endvidere er det Kommissionens hensigt at udnytte rammerne i dette forslag til at fremme aktiviteter i forbindelse med visse aspekter af diabetes såsom selvstændig styring, forebyggelse af voksendiabetes og kendsgerningen, at mange mennesker for sent finder ud af, at de er ramt af denne sygdom med de risici dette indebærer f.eks. for synet og risikoen for amputationer.

Med hensyn til Den Europæiske Diabetikersammenslutnings og andre organisationers deltagelse i disse aktiviteter vil Kommissionen henlede det ærede medlems opmærksomhed på nedsættelsen af Det Europæiske Sundhedsforum, som er fastsat i den meddelelse, der indleder ovennævnte forslag til Europa-Parlamentets og Rådets afgørelse. Dette europæiske sundhedsforum skal oprettes som et høringsorgan, der kan sikre, at målene i Fællesskabets sundhedsstrategi kommer ud til offentligheden, og at man går ind i den debat, der føres i offentligheden. Repræsentative patientorganisationer, ansatte i sundhedssektoren og andre vil få lejlighed til at komme med deres bidrag til sundhedspolitikken og i forbindelse med fastsættelsen af prioriteter for aktioner. Forummet vil således give lejlighed til at afholde høringer og at fremlægge synspunkter om en lang række emner. Kommissionen agter at starte en høring senere i år om de nærmere enkeltheder ved dette forums arbejde, organisation og sammensætning.

Endelig finansieres forskning vedrørende diabetes under det femte rammeprogram for forskning, teknologisk udvikling og demonstration. Under det første tematiske program (livskvalitet og forvaltning af de levende ressourcer) er der i forbindelse med forskning og teknologisk udvikling af generisk art planlagt forskning vedrørende kroniske og degenerative sygdomme (især kræft og diabetes), hjerte-kar-sygdomme og sjældne sygdomme.

(1) KOM(2000) 285 endelig udg.